**Oromon kieli** on afroaasialaisen kielikunnan kuušilaiseen haaraan kuuluva kieli. Oromon kieltä puhuu noin 30 miljoonaa ihmistä, mikä tekee siitä Afrikan kolmanneksi puhutuimman äidinkielen arabian ja hausan jälkeen. Suurin osa oromon puhujista kuuluu Etiopian keski- ja eteläosissa sekä Kenian pohjoisosassa asuvaan oromo-kansaan, mutta myös naapurikansojen jäsenet käyttävät sitä välikielenä varsinkin Etiopiassa, jossa oromo on enemmistökieli. Kieltä on aiemmin kutsuttu myös *gallan kieleksi*, mutta tätä pidetään nykyään halventavana tai rasistisena terminä. Nimitystä *boorana* tai *borana* käytetään erityisesti Keniassa.

Oromoa voidaan pitää makrokielenä, joka jakautuu useampaan yksittäiseen kieleen. Makro-oromosta voidaan erottaa yhteensä viisi kieltä.

Historia
--------

Etiopiassa oromon kielen julkinen käyttö oli kiellettyä vuoden 1974 vallankumoukseen saakka. Sotilashallitus dergin aikana käynnistettiin oromonkielinen lukutaitokampanja ja kieltä alettiin käyttää radiossa ja julkaisutoiminnassa. Kuitenkin vasta Mengistu Haile Mariamin hallituksen kaaduttua oromot saivat kielelleen alueellisesti virallisen aseman, ja oromonkielinen kouluopetus alkoi kehittyä. Amhara on edelleenkin Etiopian ensimmäinen virallinen kieli ja myös oromoalueiden korkeammilla kouluasteilla opetuskieli, mutta kansakouluissa käytetään oromoa, ja esimerkiksi oromonkieliset radiolähetykset ovat suosittuja.

Vuonna 2020 Etiopia nosti oromon yhdeksi valtion virallisista kielistä.

Oromoa voidaan kirjoittaa latinalaisilla, arabialaisilla tai etiopialaisilla kirjaimistoilla. Raamattu käännettiin oromoksi ensimmäisen kerran vuonna 1899.

Fonologia
---------

### Konsonantit

|  | Labiaali | Labiodentaali | Alveolaari | Postalveolaari | Palataali | Velaari | Glottaali |
| --- | --- | --- | --- | --- | --- | --- | --- |
| **Nasaali** | m |  | n |  |  | ŋ |  |
| **Klusiili** | **Norm.** | p | b |  | t | d |  |  | k | g | ʔ |
| **Ejek.** | p' |  | t' |  |  | k' |  |
| **Impl.** |  |  | ɗ |  |  |  |  |
| **Affrikaatta** | **Norm.** |  |  |  | t͡ʃ | d͡ʒ |  |  |  |
| **Ejek.** |  |  |  | t͡ʃ' |  |  |  |
| **Frikatiivi** |  | f | (v) | s | (z) | ʃ |  |  | h |
| **Lateraali** |  |  | l |  |  |  |  |
| **Tremulantti** |  |  | r |  |  |  |  |
| **Approksimantti** | w |  |  |  | j |  |  |

Lähde:

### Vokaalit

|  | Etinen | Keskinen | Takainen |
| --- | --- | --- | --- |
| **Suppea** | i |  | u |
| **Puolisuppea** | e |  | o |
| **Avoin** |  | a |  |

Kaikki vokaalit voivat esiintyä sekä lyhyinä että pitkinä.

Lähde:

Kielioppi
---------

Oromon kielessä substantiiveilla on kaksi sukua: maskuliini ja feminiini. Yleissääntö on, että maskuliiniset substantiivit päättyvät a:han ja feminiinit u:hun. Muihin vokaaleihin päättyvät sanat voivat olla joko maskuliineja tai feminiinejä, kuten myös konsonantteihin päättyvät sanat, jotka voivat olla vain lainasanoja. Adjektiivit mukautuvat pääsanansa kieliopillisen suvun sekä yksikön ja monikon mukaan.

Kielinäyte
----------

»Namooti hundinuu birmaduu ta'anii mirgaa fi ulfinaanis wal-qixxee ta'anii dhalatan. Sammuu fi qalbii ittiin yaadan waan uumamaan kennameef, hafuura obbolummaatiin walii-wajjin jiraachuu qabu.»

Suomeksi:  
»Kaikki ihmiset syntyvät vapaina ja tasavertaisina arvoltaan ja oikeuksiltaan. Heille on annettu järki ja omatunto, ja heidän on toimittava toisiaan kohtaan veljeyden hengessä.»

(YK:n ihmisoikeuksien yleismaailmallisen julistuksen 1. artikla)

Lähteet
-------

1. ↑  Oromo *Ethnologue*. Viitattu 9.10.2022. (englanniksi)
2. ↑  Oromo language, alphabet and pronunciation *omniglot.com*. Viitattu 9.10.2022.
3. ↑  Glottolog 4.6 - Nuclear Oromo *glottolog.org*. Viitattu 9.10.2022.
4. ↑  Oromo Language (Afaan Oromoo) *scholar.harvard.edu*.  Arkistoitu 12.10.2022. Viitattu 9.10.2022. (englanniksi)
5. ↑  UNPO: Ethiopia adds four more official languages alongside Amharic *unpo.org*. Viitattu 9.10.2022.
6. ↑  ScriptSource - Oromo *scriptsource.org*. Viitattu 9.10.2022.
7. ↑  Oromo, Wellega / Mecha in Ethiopia *Joshua Project*.  2022. Viitattu 9.10.2022. (englanniksi)
8. 1 2  Oromo Language - Dialects & Structure *MustGo*.  2022. Viitattu 9.10.2022. (englanniksi)
9. ↑  Yhdistyneiden kansakuntien ihmisoikeusvaltuutetun toimisto

Aiheesta muualla
----------------

* Oromo folk literature Näytteitä oromonkielisestä kansanperinteestä englanninkielisine käännöksineen

WikipediaWikipedia
***Oromonkielinen*** Wikipedia, vapaa tietosanakirja

Afroaasialaiset kielet
aasáx | aari | afar | ajawa | akkadi | amhara | arabia | aramea | bambassi | bedža | ebla | egypti | foinikia | hassaniyya | hausa | heprea | higi-bura | kabyyli | kambata | keskiatlaksentamazight | kopti | malta | oromo | saho | sidamo | somali | syyria | tamashek | tašelhit | tigre | tigrinja | ugariti | wolaitta